Weçînitişê cayîyî rê wextêko ke tay mendo, komele û weqfê ke nêzdîyê AKPyî yê binê nameyê sohbetê dînî de domanan, ciwanan û cinîyan fînenê defika  xo. Nê sazîyan ra Weqfê Ensarî, ÎHH, ÎMD, ÎHYA-DER, Başak-der, Nakşîbendî û Suleymancî xebata weçînitişî kenê.
Welatijo ke Wan ra nêwaşt nameyê xo bido wina va: “Her şanînan şinê çende keyeyan kombîyayîş virazenê û xebata weçînitişî kenê. Seba însanan bixapnê dîn bi kar anê û sey endamanê AKPyî xebetênê. Wa kes înan ra bawer nêkero, domanan û ciwananê xo nêşawo sazîyanê înan.”
CEMAATÎ KURDISTAN DE  BIYÊ VILA
Parlamenterê AKPyî yê Wanî Osman Nurî Gulaçarî, verê weçînitişê 24ê Hezîrane serekîya şaxê Wanî yê Weqfê Ensarî kerdêne. AKPyî ra nata Weqfî û Cemaatî zafê cayan de biyê vila û istîsmarê domanan, cinayetî û zewacê qican zêde bîyê.
Nê weqfî  û cemaatî bi istîsmarê  domanan û cinîyan yenê şinasnayene,  Ewro  şaristananê Kurdistanî  Wan û qezayanê yê de bi hetkarîya  AKP û dewlete,  nê weqfî, terîqetî û cemaatî zaf zêde serê domanan, ciwanan û cinîyan de xebate kenê. Seba xapnayîşê însanan dîn bi kar anê.
